recursal/SuperWikiNEXT-32B huggingface dataset:
**ซิกซ์เซ้นซ์** วงดนตรีชื่อดังยุคแรกๆของ อาร์เอสซาวด์ มีสมาชิกทั้งสิ้น 6 คนสมาชิกที่เป็นแกนหลักของวงคือ แซม ประวิตร เปรื่องอักษร โด่งดังในช่วงปี 2526-2529

ประวัติ
-------

ซิกซ์เซ้นซ์เกิดจากการรวมตัวกันของนักศึกษาจาก วิทยาลัยพณิชยการพระนคร ทั้งหมด 6 คนเพื่อเข้าประกวดการแข่งขันวงดนตรีปรากฏว่าทางวงชนะเลิศการประกวดทำให้แมวมองของอาร์เอสได้เข้ามาชักชวนทางวงจึงได้เซ็นสัญญากับอาร์เอส

ในปี 2526 ซิกซ์เซ้นซ์ได้ออก สตูดิโออัลบั้ม ชุดแรกในชื่อชุดว่า **เพ้อรัก** ต่อมาในปี 2527 ทางวงได้ออกสตูดิโออัลบั้มชุดที่ 2 ในชื่อชุดว่า **ครวญ** ตามมาด้วยอัลบั้ม **ดาว** สตูดิโออัลบั้มชุดที่ 3 ในปี 2528 และอัลบั้ม **เพียงรักและเข้าใจ** ซึ่งเป็นสตูดิโออัลบั้มชุดที่ 4 และเป็นชุดสุดท้ายในปี 2529 โดยในอัลบั้มชุดนี้ได้เกิดการเปลี่ยนแปลงขึ้นในวงในส่วนของสมาชิกเมื่อทางค่ายได้นำ ธนา ศิริจันทร์สว่าง หรือ โอ๋ จากวง ดิ ออพติค เข้ามาในตำแหน่งมือกีตาร์,คีย์บอร์ด,แซกโซโฟนและนักร้องนำและ มานิตย์ พาชิยานุกูล หรือ นิดจากวง เชอรี่พิงค์ เข้ามาในตำแหน่งมือกลองซึ่งทั้งสองได้ร่วมร้องเพลงกับ แซม ประวิตร นักร้องนำอีกคนของวงในโปรเจกต์ รวมดาว และ นพเก้า ซึ่งเพลงเพียงรักและเข้าใจที่เป็นเพลงเอกของอัลบั้มนั้นได้นำทำนองเพลง สไมล์อะลิตเติ้ลสไมล์ฟอร์มี ของวง เดอะฟลายอิ้งแมชชีน วงดนตรีป๊อปร็อกสัญชาติอังกฤษมาใช้หลังจากจบอัลบั้มชุดนี้แล้วสมาชิกคนอื่นก็แยกย้ายกันไปยกเว้นแซมที่ออกอัลบั้มเดี่ยวกับต้นสังกัดเก่าอย่าง อาร์เอส โปรโมชั่น กรุ๊ป

ผลงานเพลง
---------

เพ้อรัก (พ.ศ. 2526)
1. ลักยิ้ม
2. เพ้อรัก
3. อิจฉาทะเล
4. หาดชีวิต
5. สุดอ้างว้าง
6. คำมั่นสัญญา
7. วันคอย
8. หลังฝน
9. อยากเป็นนก
10. น้ำตา

ครวญ (พ.ศ. 2527)
1. ครวญ
2. เงาอดีต
3. ฉันคือบทเพลง
4. ในฝัน
5. วอนตะวัน
6. เหงา
7. นกเขาไร้คู่
8. เบื่อรัก
9. รักอย่ารู้คลาย
10. ผิดหรือไม่

ดาว (พ.ศ. 2528)
1. 1. ค่าน้ำนม
	2. มนต์รักเรียกหา
	3. ฉันรักเธอ
	4. ผิดสัญญา
	5. หน้ากากสังคม
	6. ผู้หญิง
2. 1. แค่รอ
	2. ดาว
	3. ร้ายจริงรัก
	4. สิ้นรัก
	5. ดอกไม้ในสายธาร
	6. เสียงจากป่า

เพียงรักและเข้าใจ (พฤศจิกายน พ.ศ. 2529)
1. เพียงรักและเข้าใจ
2. เธอคงรู้ดี
3. ฝืนลิขิต
4. รักแล้วซิ
5. โปรดเห็นใจ
6. ฟ้ารักดาว
7. เร็วซิ คืนกลับมา
8. คอยวัน...เธอช้ำ
9. กำพร้า
10. โอกาส
11. วันจาก
12. รูปอดีต

ผลงานเพลงกับศิลปินอื่น
----------------------

* *รวมดาว* (พ.ศ. 2527)
* *พบดาว* (พ.ศ. 2527)
* *รวมดาว 2* (พ.ศ. 2528)
* *นพเก้า* (พ.ศ. 2528)
* *นพเก้า 2* (พ.ศ. 2529)
* *พบดาว 2* (พ.ศ. 2529)
* *นพเก้า 3* (พ.ศ. 2530)
* *มรดกไทย* (พ.ศ. 2530)
* *ตราบนิรันดร์ 1* (พ.ศ. 2531)
* *ตราบนิรันดร์ 2* (พ.ศ. 2531)
* *ตราบนิรันดร์ 3* (พ.ศ. 2531)

คอนเสิร์ต
---------

* *เพื่อนช่วยเพื่อน แด่โฆษกคนยาก ที่เสรีเซ็นเตอร์* (8 กรกฏาคม พ.ศ. 2550)

อ้างอิง
-------

1. ↑  ซิกซ์เซ้นซ์, Thai Pop Music In The '80s.
หาดปากเมงเห็นเขาเมงในแบบย้อนแสง ยามพระอาทิตย์ตก
**หาดปากเมง** (อังกฤษ: Pak Meng Beach) ชายหาดแห่งหนึ่งในประเทศไทย ตั้งอยู่ในพื้นที่ตำบลไม้ฝาด อำเภอสิเกา จังหวัดตรัง ปัจจุบันอยู่ในความดูแลของอุทยานแห่งชาติหาดเจ้าไหม ซึ่งอยู่ใกล้กัน เป็นชายหาดแห่งหนึ่งที่ขึ้นชื่อและเป็นสถานที่ท่องเที่ยวที่ได้รับนิยมของจังหวัดตรัง ได้ชื่อว่าเป็นสถานที่ท่องเที่ยวแห่งแรก ๆ ที่ผู้คนมักคิดถึงและไปท่องเที่ยวของจังหวัดตรัง

หาดปากเมง อยู่ห่างตัวอำเภอเมืองตรังประมาณ 35 กิโลเมตร เป็นชายหาดรูปพระจันทร์เสี้ยวติดช่องแคบมะละกาของมหาสมุทรอินเดีย เมื่อน้ำลดลงต่ำสุดจะมีความกว้างขวาง 500 เมตร จนสามารถขับรถยนต์ลงไปได้ เพราะทรายมีความหนาแน่นเพียงพอที่จะรองรับน้ำหนักรถได้ มีจุดสังเกต คือ เขารูปคล้ายคนขนาดยักษ์นอนหงายอยู่ มีชื่อเรียกว่า "เขาเมง" หรือ "เกาะเมง" อันที่มาของชื่อเรียก ซึ่งมาจากนิทานพื้นบ้านเรื่องของเฒ่าเมง ผู้เฒ่าชาวประมงที่กำลังจะแต่งงานลูกสาวชื่อ มุก กับพระยาลันตา มีความงามอย่างยิ่งยามพระอาทิตย์ตก ขนาบด้วยแนวต้นสนทะเลยาว 5 กิโลเมตร ถัดออกไปทางอุทยานแห่งชาติหาดเจ้าไหมยังมีสะพานคอนกรีต 2 แห่ง ที่นิยมใช้เป็นสถานที่ตกปลาอีกด้วย

นอกจากนี้แล้ว ยังเป็นสถานที่ตั้งของท่าเรือปากเมง ซึ่งเป็นท่าเรือที่รับส่งนักท่องเที่ยวเดินทางไปเที่ยวยังเกาะต่าง ๆ ที่อยู่ในบริเวณทะเลจังหวัดตรัง เช่น เกาะมุก, ถ้ำมรกต, เกาะไหง

อ้างอิง
-------

1. ↑  "หาดปากเมง จ.ตรัง". *ฮอลิเดย์ไทยดอตคอม*. คลังข้อมูลเก่าเก็บจากแหล่งเดิมเมื่อ 2017-07-13. สืบค้นเมื่อ 2017-05-01.
2. ↑  เมืองแก้ว, เมธี (2012-03-20). ""หาดปากเมง" ประตูสู่แหล่งท่องเที่ยวทางทะเลเมืองตรัง". *ผู้จัดการออนไลน์*. สืบค้นเมื่อ 2017-05-01.[*ลิงก์เสีย*]

แหล่งข้อมูลอื่น
---------------

* แผนที่และภาพถ่ายทางอากาศของ หาดปากเมง
	+ ภาพถ่ายดาวเทียมจากวิกิแมเปีย หรือกูเกิลแมปส์
	+ แผนที่จากลองดูแมป หรือเฮียวีโก
	+ ภาพถ่ายทางอากาศจากเทอร์ราเซิร์ฟเวอร์

พิกัดภูมิศาสตร์: 7°28′27″N 99°20′03″E﻿ / ﻿7.4742°N 99.3342°E﻿ / 7.4742; 99.3342
วลีในคัมภีร์ไบเบิลที่กำหนดขอบเขตทางภูมิศาสตร์
แผนที่ของสิบสองเผ่าของอิสราเอล คลิกที่ภาพเพื่อดูคำกำกับ เมืองดาน (ระวังสับสนกับเผ่าดาน) อยู่ทางเหนือของอาณาเขตของเผ่านัฟทาลี เบเออร์เชบาอยู่ในอาณาเขตของเผ่าสิเมโอน
**ตั้งแต่ดานถึงเบเออร์เชบา** (อังกฤษ: From Dan to Beersheba) เป็นวลีในคัมภีร์ไบเบิลที่มีอายุ 9 ครั้ง ในคัมภีร์ฮีบรูเพื่อกล่าวถึงพื้นที่ตั้งถิ่นฐานของชนเผ่าของอิสราเอลระหว่างดานทางเหนือและเบเออร์เชบาทางใต้

วรรคในคัมภีร์ไบเบิล
-------------------

วลี "ตั้งแต่ดานถึงเบเออร์เชบา" ในวรรคในคัมภีร์ไบเบิลต่อไปนี้:

1. ผู้วินิจฉัย 20:1  ช่วงยุทธการที่กิเบอาห์ช่วงท้ายของหนังสือผู้วินิจฉัย

"คนอิสราเอลทั้งหมดตั้งแต่ดานถึงเบเออร์เชบา ทั้งแผ่นดินกิเลอาดก็ออกมา ชุมนุมชนนั้นได้ประชุมเป็นใจเดียวกันต่อพระยาห์เวห์ที่เมืองมิสปาห์"
2. 1 ซามูเอล 3:20 ช่วง "การทรงเรียกซามูเอล"

"และชนอิสราเอลทั้งปวง ตั้งแต่ดานถึงเบเออร์เชบาก็ทราบว่า ซามูเอลได้รับการแต่งตั้งให้เป็นผู้เผยพระวจนะของพระยาห์เวห์"
3. 2 ซามูเอล 3:10 ช่วงสงครามระหว่างอิชโบเชทและดาวิดหลังการสิ้นพระชนม์ของซาอูล

"...คือข้าพระบาทจะย้ายราชอาณาจักรจากพงศ์พันธุ์ของซาอูล และสถาปนาบัลลังก์ของดาวิดเหนืออิสราเอลและเหนือยูดาห์ ตั้งแต่ดานถึงเบเออร์เชบา"
4. 2 ซามูเอล 17:11 ช่วงการก่อกบฏของอับซาโลมราชโอรสของดาวิด

"แต่คำปรึกษาของข้าพระบาทมีว่า ขอฝ่าพระบาททรงรวบรวมอิสราเอลทั้งหมดอย่างจริงจังสำหรับพระองค์ ตั้งแต่ดานถึงเบเออร์เชบา ให้มากมายดั่งทรายที่ทะเล แล้วฝ่าพระบาทก็เสด็จไปรบ"
5. / 6. 2 ซามูเอล 24:2 / 1 พงศาวดาร 21:2 ในการทำสำมะโนชาวอิสราเอลและยูดาห์โดยดาวิด

"พระราชาจึงทรงรับสั่งกับโยอาบ แม่ทัพซึ่งอยู่กับพระองค์ว่า "จงไปให้ทั่วอิสราเอลทุกเผ่า ตั้งแต่เมืองดานถึงเบเออร์เชบา และจงนับจำนวนประชาชน เพื่อเราจะได้ทราบจำนวนรวมของประชาชน" "
"ดาวิดจึงตรัสกับโยอาบและบรรดาผู้นำของกองทัพว่า "จงไปนับอิสราเอลตั้งแต่เมืองเบเออร์เชบาถึงเมืองดาน แล้วนำรายงานมาให้เรา เพื่อจะได้ทราบจำนวนรวมของเขาทั้งหลาย" "
7. 2 ซามูเอล 24:15 หลังการทำสำมะโนชาวอิสราเอลและยูดาห์โดยดาวิด

"ดังนั้นพระยาห์เวห์จึงทรงให้โรคระบาดเกิดขึ้นในอิสราเอล ตั้งแต่เวลาเช้าจนสิ้นเวลากำหนด และประชาชนที่ตายตั้งแต่เมืองดานถึงเบเออร์เชบามี 70,000 คน"
8. 1 พงศ์กษัตริย์ 4:25 หลังการขึ้นครองราชย์ของซาโลมอน

"ยูดาห์และอิสราเอลก็อยู่อย่างปลอดภัย ทุกคนนั่งอยู่ใต้ซุ้มองุ่น และใต้ต้นมะเดื่อของตน ตั้งแต่เมืองดานกระทั่งถึงเมืองเบเออร์เชบา ตลอดวันเวลาของซาโลมอน"
9. 2 พงศาวดาร 30:5 ช่วงเทศกาลปัสกาของเฮเซคียาห์

"เขาทั้งหลายจึงจัดทำคำประกาศออกไปทั่วอิสราเอล ตั้งแต่เบเออร์เชบาถึงดาน เรียกร้องประชาชนให้มาถือปัสกาถวายแด่พระยาห์เวห์พระเจ้าแห่งอิสราเอลที่กรุงเยรูซาเล็ม เพราะพวกเขาไม่ได้ถือกันด้วยจำนวนคนมากๆ ตามที่เขียนไว้"

อ้างอิง
-------

1. ↑  Gwan, Esther Ken Achua (June 2, 2010). *Spiritual Watchers over the Nations: An End Time Spiritual Battle Amplification Strategy*. WestBow Press. ISBN 9781449702113 – โดยทาง Google Books.
2. ↑  Tabarani, Gabriel G. (March 25, 2008). *Israeli-Palestinian Conflict: from Balfour Promise to Bush Declaration: The Complications and the Road for a Lasting Peace*. AuthorHouse. ISBN 9781467879040 – โดยทาง Google Books.
3. ↑  ฉบับแปล NIV ระบุว่าเป็นการนับผู้ชายที่สู่รบได้ ฉบับ NKJV และ NRSV ระบุว่าเป็นการนับประชากรทั้งหมด
**สะพานเนาวจำเนียร** เป็นสะพานข้ามคลองบางกอกใหญ่หรือคลองบางหลวง ตั้งอยู่บนเส้นแบ่งการปกครองระหว่างเขตบางกอกใหญ่กับเขตธนบุรี กรุงเทพมหานคร เป็นจุดเริ่มต้นของทางหลวงแผ่นดินหมายเลข 4 หรือถนนเพชรเกษม ซึ่งมีระยะทาง 1,310.554 กิโลเมตร ชื่อสะพานตั้งชื่อตามนามสกุลของนายมงคล เนาวจำเนียร ซึ่งเป็นผู้อำนวยการก่อสร้างสะพานนี้

สะพานเนาวจำเนียรสร้างขึ้นในสมัยสงครามโลกครั้งที่สอง โดยความร่วมมือระหว่างไทยกับญี่ปุ่น สร้างข้ามคลองบางหลวงระหว่างปลายถนนอินทรพิทักษ์ที่แยกมาจากวงเวียนใหญ่เชื่อมกับจุดเริ่มต้นของถนนเพชรเกษม สะพานนี้ได้ขยายและสร้างใหม่ในเวลาต่อมาอีกสองครั้ง ชื่อของสะพานได้รับการประกาศในราชกิจจานุเบกษาเมื่อวันที่ 12 ธันวาคม พ.ศ. 2493

อ้างอิง
-------

1. ↑  "วิ่งสะดวก 4 เลนตลอดสาย! ถนนเพชรเกษม "ชุมพร-ระนอง" หนุนการค้า-ท่องเที่ยวพื้นที่ชายฝั่งอันดามัน".
2. ↑  "กิโลเมตรที่ 0 ของทางหลวงในประเทศไทย เริ่มต้นที่จุดไหน?". สนุก.คอม.
3. ↑  "10 สะพานชื่อดัง ที่มาจาก "นามสกุล" บุคคลสำคัญในไทย".
4. ↑  วราห์ โรจนวิภาต. "ย้ำรอยอดีตคลองบางหลวง ๑". มูลนิธิเล็ก-ประไพ วิริยะพันธุ์.
5. ↑  "เรื่องตั้งชื่อทางหลวงแผ่นดินและสะพานขนาดใหญ่" (PDF). ราชกิจจานุเบกษา.
**ฐิติฉัตร ฮันเก้** หรือชื่อเดิม นิพิธ ฮันเก้, ปานุวัฒน์ ฮันเก้ (ชื่อเล่น: เบนซ์) เป็นนักแสดง และนายแบบชายชาวไทย สังกัดกันตนา (ช่อง 7)

ประวัติ
-------

**ฐิติฉัตร ฮันเก้** มีชื่อตั้งแต่เข้าวงการว่า '**นิพิธ ฮันเก้** โดยเปลี่ยนชื่อจริงเป็น **ปานุวัฒน์ ฮันเก้** แต่ล่าสุดเปลี่ยนชื่อเล่นกลับมาใช้ชื่อ "เบนซ์" เหมือนเดิม ส่วนชื่อจริงเปลี่ยนใหม่เป็น **ฐิติฉัตร** (ชื่อเล่น: เบนซ์) เกิดเมื่อวันที่ 1 มกราคม พ.ศ. 2524 เป็นนักแสดงชายชาวไทย

เข้าสู่วงการด้วยการถ่ายแบบ และแสดงมิวสิควีดีโอเพลง "รักฉันจะมีแต่เธอ" ของ ปาน ธนพร แวกประยูร เมื่อปีพ.ศ. 2543 จากนั้นได้เซนต์สัญญาเป็นนักแสดงสังกัดกันตนา และมีผลงานละครหลายเรื่อง ได้แก่ ดาวหลงฟ้า ภูผาสีเงิน, ทายาทอสูร, แก้วตาหวานใจ เป็นต้น

นอกเหนือจากงานละคร ฐิติฉัตรก็ได้มีงานอีเว้นท์ เดินแบบบนแคทวอล์ก เป็นดีเจ และงานพิธีกร ด้านชีวิตส่วนตัว จบการศึกษาระดับปริญญาตรี คณะสถาปัตยกรรมศาสตร์ มหาวิทยาลัยรังสิต ปัจจุบันหันเหไปทำงานอาร์ต วาดรูป พวกกำแพงใหญ่ๆตามมหาวิทยาลัย เป็นงานศิลปะทำฟรี เพื่อการกุศล เพื่อสังคม

ผลงาน
-----

### ละครโทรทัศน์

| ปี พ.ศ. | เรื่อง | รับบทเป็น | ช่อง |
| --- | --- | --- | --- |
| 2544 | ทายาทอสูร | รังสรรค์ มนัสวานิช | ช่อง 7 |
| ดาวหลงฟ้า ภูผาสีเงิน | นาธาน | ช่อง 7 |
| 2545 | คนส่งกรรม | กรกฏ | ช่อง 5 |
| 2546 | แก้วตาหวานใจ | มุรธา อังศวเรืองฤทธิ์ (หมึก) | ช่อง 7 |
| แดนซ์ไม่เซ่อ เลยเจอรัก | นันทภพ | ช่อง 7 |
| บุษบา 3 ช่า | ภูวนาถ | ช่อง 7 |
| 2547 | รหัสหัวใจ | อาตมัน | ช่อง 7 |
| กำกับรัก กำกับหัวใจ | ภีม | ไอทีวี |
|

### ภาพยนตร์

* หอแต๋วแตก แหกกระเจิง รับเชิญ (พ.ศ. 2552)

### มิวสิควีดีโอ

* รักฉันจะมีแต่เธอ ศิลปิน ปาน ธนพร (พ.ศ. 2543)
* กลัวเธอรู้ ศิลปิน ตอง ภัครมัย โปรตระนันท์ (พ.ศ. 2544)

### พิธีกร

* พิธีกรรายการ เฟิร์สคลาส บาย ปิ่นโตเถาเล็ก

### โฆษณา

* โฆษณา โฟมล้างหน้า
* โฆษณา สเปรย์ดับกลิ่นกาย
* โฆษณา เมนทอส (ออกอากาศทั่ว South East Asia)

อ้างอิง
-------

1. ↑  ดาราฮิตเปลี่ยนชื่อ พลิกชะตาชีวิตรุ่ง
2. ↑  อัปเดต เบื้องหลัง "เบนซ์- นิพิธ ฮันเก้" อดีตหวานใจ "พิ้งกี้ สาวิกา"
เวาบูลันในพิพิธภัณฑ์ว่าวปาซีร์กูดัง รัฐยะโฮร์
ว่าววงเดือนในจังหวัดนราธิวาส
**เวาบูลัน**, **ว่าวบุหลัน**, **วาบูแล** หรือ **ว่าววงเดือน** (มลายู: *wau bulan, واو بولن*) เป็นว่าวรูปพระจันทร์เสี้ยวแบบมาเลเซีย (มักมีลายดอก) ที่เป็นหนึ่งในสัญลักษณ์แห่งชาติมาเลเซีย (สัญลักษณ์อีกอย่างคือชบา) ข้างหลังเหรียญ 50 เซนต์มาเลเซีย (รุ่น ค.ศ. 1989) แสดงภาพเวาบูลันที่มีฮัมมิงเบิร์ดอยู่ข้างบน ตราสัญลักษณ์ของมาเลเซียแอร์ไลน์มาจากเวากูจิง (ว่าวแมว)

รูปลักษณ์
---------

เวาบูลันได้ชื่อมาจากส่วนล่างของตัวว่าวที่มีรูปร่างคล้ายพระจันทร์เสี้ยว (*บูลัน* ในภาษามลายูแปลว่า "พระจันทร์") ถ้าใส่สีถูก เวาบูลันจะดูเหมือนพระจันทร์เสี้ยวขณะลอยอยู่บนฟ้า ขนาดของเวาบูลันใหญ่กว่าว่าวมาเลเซียชนิดอื่น ๆ โดยมีความกว้าง 2.5 เมตร และมีความยาว 3.5 เมตร

อ้างอิง
-------

1. ↑  "วาบูแล ว่าววงเดือน จากพิธีกรรม สู่การละเล่นสานสัมพันธ์". *มิวเซียมไทย*. สืบค้นเมื่อ 8 ตุลาคม 2563. `{{cite web}}`: ตรวจสอบค่าวันที่ใน: `|accessdate=` (help)
2. ↑  "ว่าววงเดือน : หัตถกรรมที่แสดงอัตลักษณ์ของชาวมุสลิมในจังหวัดชายแดนภาคใต้". *ศูนย์ส่งเสริมศิลปาชีพระหว่างประเทศ*. สืบค้นเมื่อ 8 ตุลาคม 2563. `{{cite web}}`: ตรวจสอบค่าวันที่ใน: `|accessdate=` (help)[*ลิงก์เสีย*]
3. ↑  FadulJ.(2009). Kites in History, in Teaching, and in Therapy. Lulu Press. ISBN 978-0-557-03771-1
4. ↑  "Kerja Khusus Sejarah PMR 2008 - Wau". คลังข้อมูลเก่าเก็บจากแหล่งเดิมเมื่อ 2010-10-01. สืบค้นเมื่อ 2020-10-07.
5. ↑  Types of Wau เก็บถาวร 2008-05-27 ที่ เวย์แบ็กแมชชีน, myschoolnet.
ยีนส์
**ยีนส์** (อังกฤษ: jeans) เป็นกางเกงหรือกางเกงขายาวประเภทหนึ่งที่ทำจากผ้าเดนิมหรือชุดเอี๊ยม บ่อยครั้งที่คำว่า "ยีนส์" มักจะหมายถึงกางเกงลักษณะเฉพาะที่เรียกว่า "ยีนส์สีน้ำเงิน" ที่มีกระเป๋าหมุดทองแดงซึ่งคิดค้นโดยเจค็อบ ดับเบิลยู. เดวิสในปี 1871 และจดสิทธิบัตรโดยเดวิสและลีวาย สเตราส์เมื่อวันที่ 20 พฤษภาคม 1873

ประวัติ
-------

ยีนส์สุดยอดมากครับพี่เริ่มมีครั้งแรกที่เมืองเจโนวา เมืองท่าของประเทศอิตาลี โดยจุดประสงค์เพื่อกะลาสีชาวเจนัว ไว้ใส่เพื่อรองรับต่อสภาพแห้งหรือเปียกได้ดี และสามารถถกขากางเกงได้ขณะอยู่บนดาดฟ้าเรือ 

ผ้ายีนส์ที่ทำขึ้นมาในนครเจโนอา กลางศตวรรษที่ 19 ซึ่งทางประเทศอังกฤษสั่งนำเข้าผ้าชนิดนี้ ด้วยความทึ่งในความทนทาน และเรียกผ้านี้รวมๆว่า Fustian ซึ่งแปลว่าผ้าสีเนื้อหยาบ ต่อมาระหว่างที่เรือขนส่งสินค้าเดินทางจากอิตาลีมาอังกฤษ ต้องผ่านประเทศฝรั่งเศส ซึ่งคนเมืองเรียกเมืองเจนัวว่า แชน (Gênes) และเรียกสินค้าจากเจนัวว่า ชีน (Jene) ซึ่งภายหลังเปลี่ยนมาเป็น ชอง (Jean) พอมาถึงอังกฤษ ชาวอังกฤษจะอ่านคำว่า Jean ว่า จีน หรือยีน เช่นเดียวกับคนอเมริกันที่พูดภาษาอังกฤษ ซึ่งเมื่อคนนำผ้ายีนส์นี้ไปตัดกางเกง ก็ต้องเป็นคำที่เติม s จึงเรียกว่า Jeans ยีนส์

จนกระทั่งราวปี ค.ศ. 1850 หรือ พ.ศ. 2393 ลีวาย สเตราส์ (Levi Strauss) ชาวเยอรมันที่อาศัยอยู่ที่ซานฟรานซิสโกได้ผลิตกางเกงยีนส์ในชื่อ ลีวายส์ โดยตั้งชื่อกางเกงยีนส์ตามชื่อผ้าฝ้าย โดยผ้าฝ้ายนำมาจากผู้ผลิตที่เมืองเจนัว (Genoa) แต่ในภาพรวมแล้วเหมือนกัน

อ้างอิง
-------

1. ↑  Loverin, Jan (2006). "A Nevada Stylist: Your Denim Jeans Are a Nevada Invention" (PDF). *Nevada State Museum Newsletter*. **36** (3): 4. คลังข้อมูลเก่าเก็บจากแหล่งเดิม (PDF)เมื่อ April 29, 2013. สืบค้นเมื่อ January 29, 2015.
2. ↑  See, e.g. The Richmond Enquirer (Richmond, VA) March 25, 1823, wherein a paid notice described the ready-made apparel stolen by a thief : FIFTY DOLLARS REWARD, FOR JEREMIAH, or as he is commonly called Jerry Hatcher, lately a convict of the Penitentiary, who on the night of February 17 last did break through my store and carry off a variety of goods, together with about $20 in change and some ready made clothing, and has made his escape. He is about 4 1/2 or 5 feet high, stout and very well made, with light hair, and I expect has on blue Jeans coatee and brown pantaloons, as he took such from me and has been seen with them on. I expect he is either in Richmond, Petersburg or Lynchburg. Any person who will apprehend said Hatcher and deliver him to me, will meet with my thanks, and the above reward. BRIGHTBERRY BROWN [,] Red Mills, Buckingham [County, Virginia], March 14.
พระอนุสรณ์ของโรเบิร์ตที่ 2 ดยุคแห่งนอร์มังดีพระราชโอรสพระองค์ใหญ่ในพระเจ้าวิลเลียมที่ 1 แห่งอังกฤษ ทำจากไม้โอ้คพรุ (Bog oak) ที่มหาวิหารกลอสเตอร์ซึ่งกล่าวกันว่าร่างของโรเบิร์ตจริงฝังอยู่ในหอประชุมสงฆ์
**หุ่นพยนต์** หรือ **รูปสัญลักษณ์ผู้ตาย** หรือ (อังกฤษ: Effigy) คือรูปสัญลักษณ์ที่ใช้แทนผู้ตายซึ่งมักจะเป็นรูปปั้นหรือรูปสลักจากหินหรือไม้ รูปสัญลักษณ์มักจะเป็นรูปเต็มตัวของผู้ตายที่มักจะตั้งอยู่ภายในวัดคริสต์ศาสนา อนุสรณ์ผู้ตายแตกต่างจาก "อนุสรณ์ที่เก็บศพ" ตรงที่อนุสรณ์ผู้ตายจะเป็นเพียงสิ่งที่สร้างแทนผู้ตายโดยไม่มีร่างของผู้ตายฝังอยู่ด้วยเช่นอนุสรณ์ที่เก็บศพ โดยทั่วไปรูปสัญลักษณ์ที่ทำจะเป็นร่างนอนหงายพนมมือ หรือบางครั้งอาจจะคุกเข่าหรือยืนสวดมนต์ ในบางครั้งอนุสรณ์ผู้ตายจะเป็นเพียงครึ่งตัว เช่นเหรียญที่มีภาพอับราฮัม ลิงคอล์นครึ่งตัว 

รูปสัญลักษณ์ผู้ตายอาจจะใช้ในพิธีทางศาสนาเพื่อแทนผู้ที่ไม่เป็นที่นิยม เช่นการเผารูปเพื่อแสดงถึงการกำจัดผู้ตาย เช่นในอังกฤษจะมีการเผารูปสัญลักษณ์ที่ทำจากฟางหรือเศษวัสดุเป็นรูปกาย ฟอคส์ (Guy Fawkes) ทุกวันที่ 5 พฤศจิกายนของทุกปี เพี่อเป็นการระลึกถึงกาย ฟอคส์ผู้มีส่วนในการวางการคบคิดระเบิดรัฐสภาอังกฤษ (Gunpowder Plot) โดยผู้นับถือนิกายโรมันคาทอลิกเพื่อจะพยายามกำจัดพระเจ้าเจมส์ที่ 1 แห่งอังกฤษ เมื่อปี ค.ศ. 1605 แต่ไม่สำเร็จ

ในทางไสยศาสตร์ หุ่นพยนต์คือ​เครื่องรางชนิดหนึ่งที่ถูกปลุกเสกมาด้วยอำนาจจิต​ของผู้ปลุกเสก

อ้างอิง
-------

1. ↑  Merriam-Webster, Definition of Effigy

ดูเพิ่ม
-------

 วิกิมีเดียคอมมอนส์มีสื่อเกี่ยวกับ รูปสัญลักษณ์ผู้ตาย

* รูปสัญลักษณ์
* อนุสรณ์
* ที่เก็บศพ
* หุ่น
**นภัทร์ อิชยาวณิชย์** หรือ **ครูคีธ** เป็นผู้ฝึกสอนหมากล้อมทีมชาติไทย ดำรงตำแหน่งที่ปรึกษาด้านหมากล้อมสถาบันจัดการสาธิตปัญญาภิวัฒน์ และผู้อำนวยการสถาบันหมากล้อมเด็กและเยาวชน ไอคิวอัพ IQ-UP Children Go Academy ได้รับการขนานนามว่าเป็นหนึ่งในครูสอนหมากล้อมเด็กเล็กที่มีชื่อเสียงที่สุดในประเทศไทยในการปั้นเด็กระดับสูงออกมาประดับวงการอย่างต่อเนื่อง โดยปัจจุบันได้สร้างนักกีฬาเยาวชนระดับดั้งมากว่า 60คน (2023) โดยนักกีฬาในสังกัดได้สร้างสรรคผลงานทั้งในระดับประเทศและต่างประเทศมากมายหลายหลายการจนเป็นที่ยอมรับในวงการหมากล้อมไทย ปัจจุบันสอนให้กับโรงเรียนชั้นนำหลายโรงเรียนในกรุงเทพๆ รวมไปจนถึงหลักสูตรหมากล้อมระดับ ป.โท iMBA ของสถาบันการจัดการปัญญาภิวัฒน์ และเป็นผู้เขียนหนังสือ*เซียนโกะ กระดานแรกสังเวียนโกะ* ร่วมกับสำนักพิมพ์นานมี และได้รับเลือกให้เป็นวิทยากร สอนหมากล้อมสามเณรรายการสามเณรทรูปลูกปัญญาปี2017

ประวัติ
-------

เริ่มเล่นหมากล้อมปี2005 เป็นนักหมากล้อมไทยที่สามารถไต่เต้าไปจนถึงระดับ4ดั้งได้โดยเริ่มเล่นหลังเรียบจบแล้ว ซึ่งถือเป็นเรื่องยากเพราะไม่ได้เริ่มเล่นตั้งแต่เด็ก ซึ่งเป็นที่เชื่อกันในศาสตร์การเรียนหมากล้อมว่าหากได้รับการฝึกฝนตั้งแต่อายุยังน้อยแล้วนั้นจะง่ายกว่ามาก

วันที่ 19 มกราคม พ.ศ. 2556 ในการแข่งขันหมากล้อมไทยแลนด์ 15 ดั้ง โกะลีก 2013 นภัทร์ ซึ่งเป็นตัวแทนทีม "ศิษย์อดัม" บิ๊กโคล่า เป็นฝ่ายชนะบุณยไวทย์ อังสุโวทัย ผู้เป็นตัวแทนจากทีม "มารทมิฬ" ปตท. ซึ่งทีมของนภัทร์เป็นฝ่ายชนะที่ 3 ต่อ 1

ผลงานหนังสือ
------------

เขียน
* *เซียนโกะ กระดานแรกสังเวียนโกะ*. ISBN 978-616-04-2475-7.

ตรวจทาน
* *เซียนโกะ เล่ม 1 เคล็ดลับสู่จอมยุทธ์*. ISBN 978-616-04-2461-0.
* *เซียนโกะ เล่ม 2 กลยุทธ์ยอดนักรบ*. ISBN 978-616-04-2462-7.

อ้างอิง
-------

1. ↑  เปิดตัวหนังสือการ์ตูนความรู้ชุด เซียนโกะ
2. ↑  "เปิดตัวหนังสือการ์ตูนความรู้ชุด เซียนโกะ - Newswit.com". คลังข้อมูลเก่าเก็บจากแหล่งเดิมเมื่อ 2016-03-04. สืบค้นเมื่อ 2015-10-16.
3. ↑  "仙山对弈"2014首届都江堰市中泰青少年围棋大会完美落幕[*ลิงก์เสีย*] (จีน)
4. ↑  นานมีบุ๊คส์จับมือสมาคมกีฬาหมากล้อม เปิดตัวการ์ตูนความรู้ "ชุดเซียนโกะ"[*ลิงก์เสีย*]
5. ↑  เซียนโกะ : ข่าวสดออนไลน์[*ลิงก์เสีย*]
6. ↑  คลื่นคนวรรณกรรม : 9 เล่มเข้ารอบสุดท้ายซีไรต์ - คมชัดลึก
7. ↑  ฤทธิ์นำบิ๊กโคล่าพิชิตปตท.เปิดสนามโกะลีก 2013
8. ↑  "หนังสือพิมพ์บ้านเมือง » ทีมบิ๊กโคล่าโค่น ปตท.เปิดสนาม". คลังข้อมูลเก่าเก็บจากแหล่งเดิมเมื่อ 2016-03-04. สืบค้นเมื่อ 2015-10-16.
**สถาปัตยกรรมร่วมสมัย** (Contemporary Architecture) คือรูปแบบหนึ่งของการก่อสร้างที่เฟื่องฟูมาตั้งแต่ช่วงปลายคริสต์ศตวรรษที่ 20 สถาปัตยกรรมร่วมสมัยเป็นการหลอมรวมระหว่างงานสร้างสรรค์กับนวัตกรรม ซึ่งสะท้อนให้เห็นถึงสไตล์อันหลากหลายในการออกแบบอาคาร สถาปัตยกรรมร่วมสมัยถูกแยกจากสถาปัตยกรรมสมัยใหม่ (Modern Architecture) ด้วยคุณลักษณะของการเปิดรับความคิดสร้างสรรค์ทุกรูปแบบ บนพื้นฐานของการเป็นมิตรต่อสิ่งแวดล้อม

แม้ว่าองค์ประกอบโดยส่วนใหญ่ของสถาปัตยกรรมร่วมสมัย จะได้รับอิทธิพลมาจากสถาปัตยกรรมสมัยใหม่ในช่วงต้นถึงกลางคริสต์ศตวรรษที่ 20 ที่ให้ความสำคัญกับการประกอบกันของเส้นตรงที่ดูสะอาดและเป็นระเบียบเรียบร้อย อย่างไรก็ตาม สถาปัตยกรรมร่วมสมัยได้ผ่อนปรนให้มีการใช้เส้นโค้งอย่างกว้างขวาง เพื่อแสดงออกถึงการเคลื่อนไหวอย่างอิสระ และความคิดสร้างสรรค์

สถาปัตยกรรมร่วมสมัยเน้นการใช้วัสดุและเทคโนโลยีใหม่ล่าสุด เช่น ระบบโครงสร้าง Tube ซึ่งช่วยให้สามารถก่อสร้างอาคารที่มีความสูงและแข็งแรงกว่าอาคารส่วนใหญ่ที่สร้างในยุคก่อนหน้า อีกทั้งการใช้คอมพิวเตอร์ช่วยออกแบบ (Computer Aided Design: CAD) และการสร้างแบบจำลองสามมิติด้วยคอมพิวเตอร์ ส่งผลให้การก่อสร้างเป็นไปด้วยความแม่นยำและรวดเร็วยิ่งขึ้น

การใช้วัสดุก่อสร้างหลากหลายชนิดผสมผสานกัน การออกแบบอาคารให้มีรูปร่างไม่สมมาตร บิดงอ มีเหลี่ยมมุม สามารถสร้างทัศนียภาพที่แตกต่างตามจังหวะการโคจรของดวงอาทิตย์ ล้วนก่อให้เกิดลักษณะเด่นของอาคารร่วมสมัย

สถาปัตยกรรมร่วมสมัยยังตระหนักถึงการอยู่ร่วมกับสิ่งแวดล้อมอย่างยั่งยืน ผ่านการใช้วัสดุรีไซเคิลเป็นส่วนใหญ่ในกระบวนการก่อสร้าง และการออกแบบอาคารให้ประหยัดพลังงาน อาคารร่วมสมัยส่วนมากนิยมใช้หน้าต่างขนาดใหญ่เพื่อรับแสงธรรมชาติแทนการใช้หลอดไฟ อาคารบางแห่งใช้พลังงานไฟฟ้าที่ผลิตได้จากเซลล์แสงอาทิตย์ซึ่งติดตั้งอยู่เหนือหลังคาหรือดาดฟ้า

รูปแบบของสถาปัตยกรรมร่วมสมัยมีปรากฏให้เห็นทั่วโลก จึงอาจกล่าวได้ว่าสถาปัตยกรรมร่วมสมัยมีความเป็นสากล ต่างกับสถาปัตยกรรมสมัยใหม่ที่กระจุกอยู่ในประเทศสหรัฐอเมริกา และประเทศในแถบทวีปยุโรป อาคารร่วมสมัยที่มีชื่อเสียง ได้แก่ เซี่ยงไฮ้ ทาวเวอร์ (Shanghai Tower) ประเทศจีน, บุรจญ์เคาะลีฟะฮ์ (Burj Khalifa) ประเทศสหรัฐอาหรับเอมิเรตส์, โรงอุปรากรซิดนีย์ (Sydney Opera House) ประเทศออสเตรเลีย, ซีเอ็น ทาวเวอร์ (CN Tower) ประเทศแคนาดา

พิพิธภัณฑ์กุกเกนไฮม์ บิลเบา (Guggenheim Bilbao Museum) ในประเทศสเปน เป็นอีกหนึ่งตัวอย่างที่ชัดเจนของสถาปัตยกรรมร่วมสมัย แฟรงก์ โอเวน เกห์รี (Frank Owen Gehry) สถาปนิกผู้ออกแบบอาคารแห่งนี้ ได้ใช้เส้นโค้งจำนวนมากเพื่อสร้างความรู้สึกถึงความเคลื่อนไหวและลื่นไหลแก่ผู้พบเห็น มีการประยุกต์ใช้นวัตกรรมต่าง ๆ ในกระบวนการออกแบบและการก่อสร้าง วัสดุหลักอย่างไทเทเนียม หินปูน และกระจก ถูกนำมาใช้เพื่อส่งเสริมความโดดเด่นของอาคาร รวมถึงมีการใช้ประโยชน์จากแสงธรรมชาติได้อย่างเหมาะสม

ระเบียงภาพ
----------

* เซี่ยงไฮ้ ทาวเวอร์เซี่ยงไฮ้ ทาวเวอร์
* บุรจญ์เคาะลีฟะฮ์บุรจญ์เคาะลีฟะฮ์
* โรงอุปรากรซิดนีย์โรงอุปรากรซิดนีย์
* ซีเอ็นทาวเวอร์ซีเอ็นทาวเวอร์
* พิพิธภัณฑ์กุกเกนไฮม์ บิลบาโอพิพิธภัณฑ์กุกเกนไฮม์ บิลบาโอ
ระวังสับสนกับ หมาใน

**แจ็กคัล** (อังกฤษ: jackal) เป็นชื่อสามัญ ที่ใช้เรียกสัตว์กินเนื้อในวงศ์สุนัข (Canidae) จำพวกหนึ่ง 

แจ็กคัลจะมีขนาดเล็กกว่าหมาป่า แต่มีขนาดใหญ่กว่าหมาจิ้งจอก คำว่า *แจ็กคัล* นั้นแผลงมาจากคำว่า *แชฆอล* (شغال) ในภาษาเปอร์เซีย หรือคำว่า *ชาคัล* (*çakal*) ในภาษาตุรกี หรือมาจากคำว่า *ศฤคาล* [สฺริ-คาน] (शृगाल) ในภาษาสันสกฤต

แจ็กคัลมีทั้งหมด 3 ชนิด กระจายพันธุ์ไปทั้งทวีปเอเชีย, ยุโรปบางส่วน และแอฟริกา แต่อยู่คนละสกุลได้แก่ หมาจิ้งจอกทอง (*Canis aureus*), หมาจิ้งจอกข้างลาย (*L. adusta*) และหมาจิ้งจอกหลังดำ (*L. mesomelas*) ซึ่งชนิดแรกนั้นพบกระจายพันธุ์ทั่วไปในทวีปเอเชีย (รวมถึงในประเทศไทย), แอฟริกาตอนเหนือและบางส่วนของยุโรป ส่วนสองชนิดหลังนั้นพบเฉพาะทวีปแอฟริกาเท่านั้น นอกจากนี้แล้ว หมาป่าไคโยตี (*C. latrans*) ที่พบในทวีปอเมริกาเหนือ บางครั้งที่ถูกเรียกว่า "อเมริกันแจ็กคัล" ด้วยเหมือนกัน

อ้างอิง
-------

1. ↑  jackal แปลว่า จากดิกชันนารี อังกฤษ - ไทย Dictionary English - Thai
2. ↑  Online Etymology Dictionary
3. ↑  "Coyote (2004) by E.M. Gese & M. Bekoff" (PDF). คลังข้อมูลเก่าเก็บจากแหล่งเดิม (PDF)เมื่อ 2011-01-04. สืบค้นเมื่อ 2013-04-18.
4. ↑  Online Etymology Dictionary - Jackal entry
การจราจรติดขัดในอิสตันบูล กลายเป็นโอกาสให้พ่อค้าซิมิท 2 คน ขายอาหารให้กับคนขับรถ
**การจราจรติดขัด** (อังกฤษ: Traffic congestion) คือสภาวะที่มียานพาหนะหนาแน่นบนท้องถนน ส่งผลให้ความเร็วในการเดินทางลดลง เวลาในการเดินทางเพิ่มขึ้น และเกิดภาวะการชะลอตัวของยานพาหนะ ปัญหาการจราจรติดขัดบนถนนในเขตเมืองเริ่มทวีความรุนแรงขึ้นอย่างมีนัยสำคัญนับตั้งแต่ทศวรรษที่ 1950 เป็นต้นมา เมื่อจำนวนรถที่ต้องการใช้ถนนมีมากเกินกว่าที่ถนนนั้นสามารถรองรับได้ จะทำให้การเคลื่อนที่ของรถยนต์แต่ละคันส่งผลต่อกันและชะลอความเร็วของกระแสจราจรลง นำไปสู่ภาวะการจราจรติดขัด

เมื่อปริมาณการจราจรใกล้เคียงกับความจุของถนน (หรือทางแยก) จะเกิดภาวะการจราจรติดขัดอย่างรุนแรง เมื่อยานพาหนะหยุดนิ่งเป็นเวลานาน สถานการณ์นี้จะเรียกว่า **รถติด** (traffic jam)

ผู้ขับขี่ที่ติดอยู่ในภาวะรถติดอาจเกิดความหงุดหวิดและก่อให้เกิดอาการโมโหบนท้องถนน (road rage) บ่อยครั้งที่ทั้งผู้ขับขี่และหน่วยงานจราจรมักจะเสนอวิธีแก้ไขปัญหาด้วยการเพิ่มช่องจราจร ซึ่งวิธีนี้ไม่ส่งผลดีนัก ในทางกลับกัน การเพิ่มความจุถนนกลับกระตุ้นให้มีผู้ใช้รถยนต์มากขึ้น สร้างปัญหาการจราจรติดขัดมากยิ่งขึ้นไปอีก





สาเหตุของการจราจรติดขัด 

  คอขวด (40%)  อุบัติเหตุ (25%)  เขตก่อสร้าง (10%)  สภาพอากาศ (15%)  การตั้งไฟสัญญาณไม่เหมาะสม (5%)  กิจกรรมพิเศษ / อื่นๆ (5%)

อ้างอิง
-------

1. ↑  Caves, R. W. (2004). *Encyclopedia of the City*. Routledge. p. 141.
2. ↑  Treiber, Martin; Kesting, Arne (October 11, 2012). *Traffic Flow Dynamics: Data, Models and Simulation* (ภาษาอังกฤษ). Springer Science & Business Media. ISBN 978-3-642-32459-8. เก็บจากแหล่งเดิมเมื่อ March 30, 2021. สืบค้นเมื่อ October 29, 2020.
3. ↑  May, Adolf Darlington (1990). *Traffic Flow Fundamentals* (ภาษาอังกฤษ). Prentice Hall. ISBN 9780139260728. เก็บจากแหล่งเดิมเมื่อ March 30, 2021. สืบค้นเมื่อ October 29, 2020.
4. ↑  "An Initial Assessment of Freight Bottlenecks on Highways" (PDF). *Federal Highway Administration*. Cambridge Systematics, Inc. October 2005. เก็บ (PDF)จากแหล่งเดิมเมื่อ June 1, 2023. สืบค้นเมื่อ June 9, 2023.
วรรคในพระวรสารนักบุญมัทธิวในพันธสัญญาใหม่

**มัทธิว 5:44** (อังกฤษ: Matthew 5:44) เป็นวรรคที่ 44 ในบทที่ 5 ของพระวรสารนักบุญมัทธิวในพันธสัญญาใหม่ ซึ่งยังปรากฏในลูกา 6:27–36 เป็นส่วนหนึ่งของคำเทศนาบนภูเขา นี่เป็นวรรคที่ 2 ของวรรคแย้งก่อนหน้าซึ่งเกี่ยวกับพระบัญญัติที่ว่า "จง​รัก​เพื่อน‍บ้าน​เหมือน​รัก​ตน‍เอง" ในบทนี้ พระเยซูทรงหักล้างคำสอนของบางคนที่ว่าจง "เกลียดชังศัตรูของท่าน"

เนื้อหา
-------

ต้นฉบับภาษากรีกของมัทธิว 5:42-45 พร้อมหัวกระดาษตกแต่งใน Folio 51 recto ของ Lectionary 240 (ศตวรรษที่ 12)
ในคัมภีร์ไบเบิลภาษาไทยฉบับพระเจ้าเจมส์มีความว่า:

> ฝ่ายเราบอกท่านว่า จงรักศั​ตรู​ของท่าน จงอวยพรแก่​ผู้​ที่​สาปแช่งท่าน จงทำดี​แก่​ผู้​ที่​เกล​ียดชังท่าน และจงอธิษฐานเพื่อผู้​ที่​ปฏิบัติ​ต่อท่านอย่างเหยียดหยามและข่มเหงท่าน
> 
> 

Novum Testamentum Graece มีความว่า:

> ἐγὼ δὲ λέγω ὑμῖν, ἀγαπᾶτε τοὺς ἐχθροὺς ὑμῶν  
> 
> καὶ προσεύχεσθε ὑπὲρ τῶν διωκόντων ὑμᾶς
> 
> 

ฉบับแปลสมัยใหม่หลายฉบับ (ตามต้นฉบับอเล็กซานเดรีย) ตัดความบางส่วนของวรรคนี้ ยกตัวอย่างเช่นพระคริสตธรรมคัมภีร์ ฉบับมาตรฐานมีความว่า: "แต่เราบอกพวกท่านว่า จงรักศัตรูของท่าน และจงอธิษฐานเพื่อบรรดาคนที่ข่มเหงพวกท่าน"

การตีความ
---------

### รัก

ความหมายของคำว่า *รัก*ในภาษากรีกมีข้อจำกัดมากกว่าภาษาอังกฤษ บาร์เคลย์ตั้งข้อสังเกตว่าภาษากรีกมีคำที่แตกต่างกัน 4 คำซึ่งโดยปกติแปลว่า*รัก* คำภาษากรีกของรักสำหรับสมาชิกในครอบครัวคือ *stergein* สำหรับความรักทางเพศคือ *eros* และสำหรับความรักอันลึกซึ่งคือ *philia* คำเหล่านี้ไม่ได้ใช้ในวรรคนี้ แต่ผู้เขียนของพระวรสารมัทธิวใช้คำว่า *agapan* ซึ่งบาร์เคลย์แปลว่าความเมตตากรุณาอย่างต่อเนื่อง (continued benevolence) คำนี้ปรากฏอัก 7 ครั้งในพระวรสารนักบุญมัทธิว และ 140 ครั้งในพันธสัญญาใหม่

อ้างอิง
-------

1. ↑  ลูกา 6:27 -36
2. ↑  มัทธิว 5:44  KJV
3. ↑  มัทธิว 5:44  THSV11
4. ↑  Barclay, William. *The Gospel of Matthew: Volume 1 Chapters 1-10.* Edinburgh: Saint Andrew Press, 1975.

แหล่งข้อมูลอื่น
---------------

* Matthew 5:44 at Bible Hub.

|  |  |  |
| --- | --- | --- |
| ก่อนหน้า**มัทธิว 5:43** | **พระวรสารนักบุญมัทธิวบทที่ 5** | ถัดไป**มัทธิว 5:45** |
**วัดท่าทราย** เป็นโบราณสถานประเภทวัดร้างตั้งอยู่ริมคลองประตูข้าวเปลือกฝั่งตะวันออก ด้านทิศเหนือของเกาะเมืองอยุธยา ตรงข้ามกับวัดราชประดิษฐาน ไม่ปรากฏหลักฐานว่าสร้างในสมัยไหนแต่สันนิษฐานว่าสร้างขึ้นก่อนรัชสมัยสมเด็จพระเจ้าปราสาททอง โดยที่มาของชื่อมาจากที่วัดตั้งอยู่ใกล้กับท่าน้ำที่สำคัญในสมัยกรุงศรีอยุธยาคือ ท่าทราย

ปรากฏหลักฐานเป็นครั้งแรกในพระราชพงศาวดารว่าเป็นวัดที่สมเด็จพระอาทิตยวงศ์ อดีตยุวกษัตริย์ พระราชโอรสองค์เล็กในสมเด็จพระเจ้าทรงธรรม และพระราชอนุชาของสมเด็จพระเชษฐาธิราช ที่ถูกปลดออกจากราชบัลลังก์เสด็จมาประทับพร้อมกับคนรับใช้อีก 2 คนโดยปลูกกระท่อมอยู่ริมกำแพงวัดท่าทราย

ต่อมาในคราวเสียกรุงศรีอยุธยาครั้งที่สอง พระราชพงศาวดารได้บันทึกไว้ว่า วัดท่าทราย ถูกใช้เป็นค่ายทหารอยุธยาและเป็นที่ตั้งปืนใหญ่ที่มีชื่อว่า ปืนใหญ่ปราบหงสา ยิงใส่ค่ายพม่าที่วัดท่าโพธิ์ ซึ่งในช่วงจวนจะเสียกรุงได้เกิดเพลิงไหม้ในพระนครตั้งแต่ท่าทราย ลามไปถึงสะพานช้างคลองประตูข้าวเปลือก ข้ามไปติดป่ามะพร้าว ป่าโทน ป่าทอง วัดราชบูรณะ วัดมหาธาตุ จนไปสงบที่บริเวณวัดฉัททันต์

หลังจากเสียกรุงวัดท่าทรายก็ถูกทิ้งร้างและไม่ได้รับการฟื้นฟูจนในปัจจุบันได้ถูกยุบรวมเข้ากับวัดราชประดิษฐาน

สิ่งก่อสร้าง
------------

ปัจจุบันภายในวัดท่าทรายยังคงเหลือสิ่งก่อสร้างได้แก่ พระอุโบสถแบบมหาอุด พระประธานหันพระพักตร์ไปทางทิศตะวันออก และปรางค์องค์ใหญ่สภาพยังสมบูรณ์ รายล้อมด้วยเจดีย์ย่อมุมแบบอยุธยา

อ้างอิง
-------

1. 1 2 3  ตามรอย "วัดท่าทราย" บริเวณที่ตั้ง ปืนใหญ่ปราบหงสา วัดเก่าแก่ที่ถูกลืมในอยุธยา
**หมู่เกาะห้อง** หรือ **หมู่เกาะเหลาบิเละ** ตั้งอยู่ในเขตอุทยานแห่งชาติธารโบกขรณี จังหวัดกระบี่ หมู่เกาะประกอบด้วยเกาะเล็กเกาะน้อย ได้แก่ เกาะเหลาหรือเกาะซากา เกาะเหลาเหรียม เกาะปากกะ เกาะเหลาลาดิง โดยมีเกาะห้องเป็นเกาะทางตอนใต้ที่ใหญ่ที่สุด มีฤดูกาลท่องเที่ยวในช่วงเดือนมกราคมถึงเมษายน เป็นช่วงปลอดมรสุม

ลักษณะเด่นของเกาะห้องคือมีอ่าวรูปทรงโค้ง 2 อ่าวที่เรียงตัวเชื่อมต่อเข้าหากันจนมองเห็นเป็นลักษณะคล้ายปีกนก ลักษณะโดยทั่วไปเป็นเขาหินปูน น้ำทะเลใส หาดทรายขาว มีแนวปะการังทั้งน้ำตื้นและน้ำลึก บนเกาะห้องมีเส้นทางเดินศึกษาธรรมชาติ ระยะทาง 400 เมตร มีที่สำหรับการกางเต็นท์

เกาะห้องยังมีจุดชมวิว บนความสูงกว่า 109 เมตร มีอ่าวบิเละ เป็นอ่าวที่มีหาดทรายโค้งเป็นรูปนกบิน ทรายละเอียดขาว น้ำทะเลใส มีฝูงปลาเล็ก ๆ อ่าวห้องมีผนังเป็นหน้าผาชันโดยรอบ ลักษณะคล้ายห้อง มีประตูทางเข้าเพียงทางเดียว กว้างประมาณ 10 เมตร สามารถนำเรือเข้าไปได้ พื้นเป็นทรายขาวน้ำตื้นและใส และยังเป็นที่หลบคลื่นลมของชาวประมงเมื่อมีพายุพัดผ่าน

อ้างอิง
-------

1. ↑  "เกาะห้อง (เกาะเหลาบิเละ) : อุทยานแห่งชาติธารโบกขรณี จังหวัดกระบี่". การท่องเที่ยวแห่งประเทศไทย (สำนักงานใหญ่).
2. ↑  "หมู่เกาะห้อง (เกาะเหลาบิเละ)". การท่องเที่ยวแห่งประเทศไทย (ททท.).
3. ↑  "เกาะห้อง กระบี่ อลังการ เกาะสวย ธรรมชาติสร้าง กลางทะเลอันดามัน".
4. ↑  "หมู่เกาะห้อง (เกาะบิเละ) - อุทยานแห่งชาติธารโบกขรณี". สำนักอุทยานแห่งชาติ กรมอุทยานแห่งชาติ สัตว์ป่าและพันธุ์พืช.

แหล่งข้อมูลอื่น
---------------


วิกิมีเดียคอมมอนส์มีสื่อที่เกี่ยวข้องกับ **หมู่เกาะห้อง**
สุขุมาลอนามัย
ปากทางเข้าแพร่งภูธรด้านถนนอัษฎางค์ แลเห็นสุขุมาลอนามัย
ถนนแพร่งภูธรในยามค่ำคืน สังเกตเห็นร้านภูธรบาร์ ซึ่งเป็นร้านขนมปังปิ้งเก่าแก่ชื่อดัง
**แพร่งภูธร** เป็นย่านการค้าที่อยู่ระหว่างถนนตะนาวกับถนนอัษฎางค์ ริมคลองหลอด เชิงสะพานช้างโรงสี เดิมคือ **วังสะพานช้างโรงสี วังเหนือ** อยู่ทางทิศใต้ของแพร่งนรา ซึ่งเป็นที่ประทับของ พระเจ้าบรมวงศ์เธอ พระองค์เจ้าไพฑูรย์ กรมหมื่นสนิทนเรนทร์ ต้นราชสกุลไพฑูรย์ เมื่อกรมหมื่นสนิทนเรนทร์สิ้นพระชนม์ จึงเป็นที่ประทับของ พระเจ้าบรมวงศ์เธอ พระองค์เจ้าชุมแสง กรมหลวงสรรพศิลป์ปรีชา พระอนุชาร่วมเจ้าจอมมารดา ต้นราชสกุลชุมแสง เมื่อกรมหลวงสรรพศิลป์ปรีชาสิ้นพระชนม์ พระบาทสมเด็จพระจุลจอมเกล้าเจ้าอยู่หัวได้พระราชทานวังนี้เป็นที่ประทับของ พระเจ้าบรมวงศ์เธอ พระองค์เจ้าทวีถวัลยลาภ กรมหมื่นภูธเรศธำรงศักดิ์ ต่อมาเมื่อเมื่อกรมหมื่นภูธเรศธำรงศักดิ์สิ้นพระชนม์ พระบาทสมเด็จพระจุลจอมเกล้าเจ้าอยู่หัว โปรดฯ ให้แบ่งพื้นที่ทำเป็นตึกแถว พระราชทานชื่อถนนย่านนั้นว่า **แพร่งภูธร** ตามพระนามของพระเจ้าบรมวงศ์เธอ กรมหมื่นภูธเรศธำรงศักดิ์

ปัจจุบัน ใจกลางแพร่งภูธรเป็นลานสาธารณะสำหรับพักผ่อนและทำกิจกรรมต่าง ๆ อีกทั้งยังเป็นแหล่งที่ตั้งของร้านอาหารที่มีชื่อเสียงจำนวนหลากหลายร้าน หลากหลายประเภท เช่น ก๋วยเตี๋ยวเนื้อ, บะหมี่และเกี๊ยว, ต้มสมองหมู, เปาะเปี๊ยะสด, ข้าวหมูแดง, ข้าวแกงกะหรี่เนื้อและสตูว์เนื้อ, ไอศกรีมแบบไทย, ขนมเบื้อง, ผัดไทย รวมถึงอาหารตามสั่ง เช่นเดียวกับถนนตะนาว, ถนนมหรรณพ และแพร่งนราที่อยู่ใกล้เคียง  ซึ่งบางร้านยังมีชื่อเสียงโด่งดังในระดับโลกด้วย  นอกจากนี้แล้วยังเป็นที่ตั้งของสถานีอนามัย สุขุมาลอนามัย ที่ก่อตั้งมาตั้งแต่ปี พ.ศ. 2471 โดยพระดำริของสมเด็จพระปิตุจฉาเจ้าสุขุมาลมารศรี พระอัครราชเทวี เพื่อให้เป็นสถานีอนามัยสำหรับรักษาสุขภาพของผู้คนในชุมชน ซึ่งปัจจุบันก็ยังคงเปิดให้ดำเนินการอยู่
และยังมีอู่ซ่อมรถยนต์ที่เก่าแก่อายุมากกว่า 70 ปีอีกด้วย

ดูเพิ่ม
-------

* แพร่งนรา
* แพร่งสรรพศาสตร์

อ้างอิง
-------

1. 1 2  พินิจนคร (2009-02-23). "*สามแพร่ง...ทางแยกแห่งทวิภพ*". *สานฟ้า*. สืบค้นเมื่อ 2018-01-15.
2. ↑  "ไปกินของอร่อย แพร่งนรา แพร่งภูธรกัน". *บากาบูทีวี*. 2017-09-04. สืบค้นเมื่อ 2018-01-15.
3. ↑  "ผัดไทยโชติจิตรดียังไง? เจาะ 10 ข้อร้านดังแพร่งภูธร พระคู่หมั้นติดใจ!". *ไทยรัฐ*. 2017-12-26. สืบค้นเมื่อ 2018-01-15.

แหล่งข้อมูลอื่น
---------------

* ภาพถ่ายทางอากาศของ แพร่งภูธร



วิกิมีเดียคอมมอนส์มีสื่อที่เกี่ยวข้องกับ **แพร่งภูธร**

* สองเท้าพาเดิน แพร่งภูธร
* แผนที่และภาพถ่ายทางอากาศของ แพร่งภูธร
	+ ภาพถ่ายดาวเทียมจากวิกิแมเปีย หรือกูเกิลแมปส์
	+ แผนที่จากลองดูแมป หรือเฮียวีโก
	+ ภาพถ่ายทางอากาศจากเทอร์ราเซิร์ฟเวอร์

พิกัดภูมิศาสตร์: 13°45′07″N 100°29′50″E﻿ / ﻿13.751901°N 100.497152°E﻿ / 13.751901; 100.497152
*สำหรับอดีตบริษัท ดูที่ ล็อกฮีดและมาร์ติน มาเรียทต้า*

**ล็อกฮีด มาร์ติน** (อังกฤษ: Lockheed Martin) เป็นบริษัทด้านอากาศยาน อวกาศ และการป้องกันประเทศรายใหญ่ของโลกสัญชาติอเมริกา เกิดจากการควบรวมระหว่างสองบริษัทคือ *ล็อคฮีคคอร์ปอเรชั่น* กับ *มาร์ตินมารีเอ็ตตา* ในปี 1995 ล็อกฮีดมาร์ตินมีสำนักงานใหญ่ตั้งอยู่ในเบเธสดา รัฐแมริแลนด์ อันเป็นเขตปริมณฑลทางตะวันตกเฉียงเหนือของกรุงวอชิงตัน ดี.ซี. ล็อกฮีคมาร์ตินถือเป็นบริษัทคู่สัญญาด้านการป้องกันประเทศ (defense contractor) ที่ใหญ่ที่สุดของโลกในแง่ของรายได้ โดยรายได้ 73% มาจากการขายสินค้าด้านกลาโหม

Lockheed Corporation ก่อตั้งในปี 1912 ในชื่อ Alco Hydro-Aeroplane Company โดยสองพี่น้อง อัลลัน และมัลคอล์ม ล็อกฮีด (Allan & Malcolm Loughead) ก่อนจะเปลี่ยนชื่อเป็น Loughead Aircraft Manufacturing Company ในปี 1916 บริษัทได้เริ่มออกแบบและสร้างเรือบินโมเดล F-1 ซึ่งขึ้นบินครั้งแรกเมื่อ 29 มีนาคม 1918 หลังจากนั้น บริษัทก็ได้ลงทุนมหาศาลไปในการออกแบบและการพัฒนาอากาศยานจอมปฏิวัติวงการแบบโมโนโคค (Monocoque) ชื่อว่าโมเดล S-1 ขึ้นมา ขายราคาลำละ 2,500 ดอลลาร์ แต่ด้วยพิษจากผลของสงครามโลกครั้งที่หนึ่งทำให้เครื่องบินขายไม่ดี และต้องปิดบริษัทไปในปี 1921 โรงงานได้รับเงินทุนและกลับมาเปิดได้อีกครั้งในปี 1926 ในชื่อ Lockheed Aircraft Company บริษัทได้นำโมเดล S-1 ของเดิมมาต่อยอดเป็นโมเดล Vega ซึ่งขายได้ทะลุหนึ่งล้านดอลลาร์ในปีเดียว เป็นปฐมบทความยิ่งใหญ่ของนาม "ล็อกฮีด"

เมื่อล็อกฮีดควบรวมกับบริษัทผู้ผลิตยานอวกาศ, จรวด และขีปนาวุธรายใหญ่อย่าง Martin Marietta ในปี 1995 แล้ว ล็อกฮีดมาร์ตินก็กลายเป็นบริษัทค้าอาวุธอย่างครบวงจร และเป็นคู่สัญญารายใหญ่ที่สุดของรัฐบาลสหรัฐ โดยในแต่ละปีได้รับสัญญามูลค่ากว่า 10% ของงบประมาณด้านกลาโหมของสหรัฐ ซึ่งได้ผลิตอากาศยานทางทหารชื่อดังอย่าง P-3 *โอไรออน*, F-16 *ไฟทิงฟอลคอน*, C-130 *เฮอร์คิวลิส* ส่งออกไปยังหลายประเทศทั่วโลก นอกจากนี้ เครื่องบินรบ F-22 *แรพเตอร์* ของล็อกฮีดมาร์ติน ยังขึ้นชื่อว่าเป็นเครื่องบินรบที่ดีและมีสมรรถภาพมากที่สุดในโลก ในปี 2015 บริษัทมีรายได้กว่า 46 พันล้านดอลลาร์ โดยมีกำไร 3.6 พันล้านดอลลาร์ มีพนักงานกว่า 97,000 คน

อ้างอิง
-------

1. ↑  POC Top 20 Defence Contractors of 2014 เก็บถาวร 2015-07-07 ที่ เวย์แบ็กแมชชีน. Retrieved: July 2015
2. ↑  DefenseIQ Top 10 defence companies in the world, 2013. Retrieved: July 6, 2015.
3. ↑  "Top 100 Contractors Report Fiscal Year 2013" (XLS). *Federal Procurement Data System – Next Generation*. General Services Administration. สืบค้นเมื่อ 2 January 2015.
**สมเด็จพระเจ้าลูกเธอ พระมหาธรรมราชา** (?–?) เป็นเชื้อพระวงศ์ในสมัยกรุงศรีอยุธยา ที่ในพระราชพงศาวดารกรุงศรีอยุธยา ฉบับพระจักรพรรดิพงศ์ (จาด) ระบุว่าอาจจะเป็นพระราชโอรสในสมเด็จพระนเรศวรมหาราช เนื่องจากพระราชพงศาวดารฉบับนี้ระบุว่าสมเด็จพระนเรศวรมหาราชและสมเด็จพระเอกาทศรถ โปรดเกล้าฯ ให้สมเด็จพระเจ้าลูกเธอ พระมหาธรรมราชา เป็นแม่ทัพใหญ่ไปปราบพระยาออน โดยยกไปทางโพธิสัตว์พร้อมกับพระยาธรรมาธิบดี พระยาสวรรคโลก พระยากำแพงเพชร พระยาสุโขทัย พระยาพันธารา พร้อมด้วยช้าง 50 ช้าง, ม้า 100 ตัว, ทหาร 10,000 คน กระทั่งโจมตีทัพพระยาออนจนแตกพ่ายไป จากนั้นจึงเสด็จกลับมาทางพระนครหลวง เข้าเฝ้าสมเด็จพระเจ้าอยู่หัวทั้ง 2 พระองค์

สอดคล้องกับในพระราชพงศาวดารกรุงเก่า ฉบับหลวงประเสริฐอักษรนิติ์ ที่ระบุเหตุการณ์ พระเจ้าฝ่ายหน้ายกทัพไปตีกรุงกัมพูชา ใน จุลศักราช 965 ปีเถาะ เบญจศก ซึ่งตรงกับปี 2146 อันตรงกับปลายรัชสมัยสมเด็จพระนเรศวรมหาราช นอกจากนี้ยังมีการสันนิษฐานว่า สมเด็จพระเจ้าลูกเธอ พระมหาธรรมราชา อาจจะได้รับการสถาปนาเป็นพระมหาอุปราชที่เมืองพิษณุโลก แต่หลังจากนั้นก็ไม่ปรากฏพระนามของพระองค์อีก

อ้างอิง
-------

1. 1 2  ใครว่าสมเด็จพระนเรศไม่มีพระราชโอรส! สอบหลักฐาน-พงศาวดาร อาจมีถึง 2 พระองค์?
**ชาอูหลง** (จีนตัวย่อ: 乌龙茶; จีนตัวเต็ม: 烏龍茶; พินอิน: *wūlóng chá* แปลว่า *ชามังกรดำ*) เป็นชากึ่งหมัก ผ่านกระบวนการนวดเล็กน้อย ใช้เวลาไม่มากนัก มีกลิ่นหอม รสชาติชุ่มคอ ถ้าเป็นชาน้ำร้อนจะเห็นสีเขียวของใบชาอยู่ รสชาติจะจืดกว่าชาเขียว น้ำชามีสีแดงเข้ม หมักใบสดระหว่างผลิตบางส่วน
ต้นกำเนิดของชาอูหลงอยู่ที่ประเทศจีน ในมณฑลฝูเจี้ยน (ฮกเกี้ยน) ซึ่งภาษาจีนใช้ว่า "อูหลงฉา" อันแปลความหมายได้ว่า ชามังกรดำ ตำนานเกี่ยวกับชาอูหลงนั้นมีมากมายแต่ที่เห็นจะตรงกันหลายตำรากล่าวถึงในสมัยราชวงศ์ชิง ซึ่งเป็นจุดกำเนิดชาแห่งตำนานชาอูหลง

กระบวนการผลิต
-------------

กระบวนการผลิต นำยอดชามาผึ่งแดดให้อุณหภูมิในยอดชาสูงขึ้น ทำให้เกิดกลิ่นหอม นำมาผึ่งในที่ร่ม พร้อมเขย่าเพื่อกระตุ้นให้ใบชาตื่นตัว เข้ากระบวนการเร่งการหมัก ทำให้น้ำชามีสีเข้มขึ้น

สรรพคุณ
-------

ประโยชน์ของใบชา น้ำชามีสาร tannin ช่วยสลายไขมันในลำไส้ใหญ่ ช่วยทำให้สดชื่น กระตุ้นการทำงานของระบบประสาทและหมุนเวียนโลหิต 
ชาอูหลงขึ้นชื่อในเรื่องการช่วยในการดูดซึมไขมันและควบคุมน้ำหนัก นอกจากนี้สรรพคุณชาอูหลงยังช่วยลดการเกิดโรคต่าง ๆ อาทิ

* โรคหัวใจและหลอดเลือด
* ลดอาการปวดบวมอักเสบ
* ลดคลอเลสเตอรอล
* มีสารต้านอนุมูลอิสระ
* ช่วยลดการเกิดโรคมะเร็งและการแก่ก่อนวัย
* ช่วยลดระดับน้ำตาลในเลือด

อ้างอิง
-------

* 
* 
* เก็บถาวร 2019-12-22 ที่ เวย์แบ็กแมชชีน
**ระหัส ราชคำ** หรือ **กบ แท็กซี่** (เกิด 9 พฤษภาคม พ.ศ. 2511) เป็นนักร้อง, นักดนตรี , นักแต่งเพลง และอดีตสมาชิกในตำแหน่งมือกีตาร์และนักร้องนำของวงแท็กซี่

กบ เริ่มเข้าสู่วงการเพลงจากการทำงานเบื้องหลังด้านการแต่งทำนองและเรียบเรียงให้กับค่ายอาร์เอส ก่อนจะย้ายมาอยู่กับจีเอ็มเอ็ม แกรมมี่และมีชื่อเสียงโด่งดังอย่างมากในช่วงที่เป็นนักร้องนำให้กับวงแท็กซี่ โดยมีผลงานเพลงที่ได้รับความนิยมร่วมกับวงแท็กซี่ เช่น *นานี่น่าว* , *นางฟ้ากับควาย*, *อรวรรณ* , *ร้องไห้ทำไม*, *คิดถึงฉันไหมเวลาที่เธอ...* , *ก้อนเนื้อที่ยังรักเธอ* โดยในปี พ.ศ. 2549 หลังจากสมาชิกในวงแท็กซี่ต่างแยกวงกันออกไป กบ ได้เป็นศิลปินเดี่ยวและออกอัลบั้มเดี่ยวของตนเองออกมา 2 ชุด ได้แก่อัลบั้ม **Exit** กับค่ายจีนี่ เรคคอร์ด และอัลบั้ม **หนึ่งเดียว** กับค่ายอัพจี

โดยนอกจากกบ แท็กซี่ จะมีบทบาทในฐานะนักร้อง นักดนตรีแล้ว ยังทำงานเบื้องหลังในฐานะเป็นผู้แต่งทำนอง และเรียบเรียงเพลงให้กับศิลปินต่างๆ

ประวัติ
-------

ระหัส ราชคำ หรือ กบ เกิดเมื่อวันที่ 9 พฤษภาคม พ.ศ. 2511 ที่อำเภอเมืองพิษณุโลก จังหวัดพิษณุโลก โดยเริ่มเข้ารับการศึกษาในระดับชั้นอนุบาลและชั้นประถมที่โรงเรียนโรจนวิทย์ และจบชั้นมัธยมศึกษาตอนต้นที่โรงเรียนพิษณุโลกพิทยาคม ก่อนจะศึกษาต่อในระดับ ปวช. สาขาช่างไฟฟ้ากำลัง ที่วิทยาลัยเทคนิคพิษณุโลก

ในช่วงอยู่ในวัยเรียน กบชื่นชอบการเล่นกีฬาเทเบิลเทนนิสเป็นอย่างมาก และเล่นอย่างจริงจังจนถึงขนาดเป็นแชมป์ของโรงเรียนและได้เป็นตัวแทนของโรงเรียนแข่งขันในระดับต่างๆ ต่อมาเริ่มมีความสนใจในดนตรีและหัดเล่นกีตาร์ โดยได้ตั้งวงดนตรีของตัวเองตระเวนเล่นตามสถานที่ต่างๆ จนเข้าเรียนระดับปวช.จึงได้เล่นประจำตอนกลางคืน และเมื่อจบจากวิทยาลัยเทคนิคพิษณุโลก จึงเลือกเป็นนักดนตรีอาชีพเล่นดนตรีประจำตามจังหวัดต่างๆทั้งพิษณุโลก, สุโขทัย, พิจิตร ฯ จนกระทั่งได้มาเล่นประจำที่จังหวัดขอนแก่น

โดยขณะที่เล่นดนตรีประจำอยู่ที่ขอนแก่น กบได้รับคำชักชวนจาก *อิทธิพล เสนีย์วงศ์ ณ อยุธยา* หรือ *เวสป้า อาร์สยาม* บุตรชายของยงยุทธ เชี่ยวชาญชัย อดีตนักร้องลูกทุ่งชื่อดังซึ่งเป็นเพื่อนในสมัยเรียนมัธยมที่โรงเรียนพิษณุโลกพิทยาคม โดยขณะนั้นเวสป้า ได้ทำงานเบื้องหลังให้กับค่ายอาร์เอส โปรโมชั่น จึงได้ชักชวนกบให้มาทำงานด้านการแต่งทำนองและเรียบเรียงเพลงให้กับทางอาร์เอส โปรโมชั่น

ในช่วงที่ทำงานให้กับอาร์เอส (RS​ Public​ Company) กบมีผลงานการแต่งทำนองและเรียบเรียงเพลงให้กับศิลปินในค่ายเช่นเพลง *มันเหงา* ขับร้องโดยธรรพ์ณธร ปาลกะวงศ์ ณ อยุธยา , เพลง *พิษซ่า* ของวงปลื้ม

ผลงาน
-----

ร่วมกับวงแท็กซี่
* *Taxi* (กันยายน พ.ศ. 2544)
* *ท-0002* (กรกฎาคม พ.ศ. 2545)
* *Full Option* (กันยายน พ.ศ. 2546)
* เพลง *ขอโทษนะคนดี* (รวมศิลปิน อัลบั้ม The Family พ.ศ. 2547)
* *เปิดประทุน* (อัลบั้มพิเศษ พ.ศ. 2547)
* *2548* (พฤศจิกายน พ.ศ. 2547)
* *4+1* (พฤศจิกายน พ.ศ. 2548)

อัลบั้มเดี่ยว
* *Exit* (กุมภาพันธ์ พ.ศ. 2550)
* *หนึ่งเดียว* (มีนาคม พ.ศ. 2554)

ซิงเกิล
* *ฝนพรำ...จำขึ้นใจ* (มกราคม พ.ศ. 2557 ประกอบละครในม่านเมฆ)

ร่วมร้องในอัลบั้มอื่นๆ
* *อยากเด็ดดอกฟ้า* (รวมศิลปิน, อัลบั้ม 2 ทศวรรษ สลา คุณวุฒิ ชุดที่ 1 ด้วยรักจากพี่น้อง พ.ศ. 2546)
**รัฐมนตรีว่าการทบวงทหารบก** (อังกฤษ: **SECARM** หรือ **SECARMY**) เป็นตำแหน่งเจ้าหน้าที่รัฐฝ่ายการเมืองในกระทรวงกลาโหมสหรัฐ ในอดีตเคยมีความรับผิดชอบตามกฎหมายสำหรับทุกเรื่องที่เกี่ยวข้องกับกองทัพบกสหรัฐ ทั้งด้าน ทรัพยากรบุคคล บุคลากร การกำลังสำรอง การแต่งตั้งกำลังพล ปัญหาด้านสิ่งแวดล้อม ระบบอาวุธ การครอบครองยุทธพันธ์ การสื่อสารและการจัดการทางการคลัง

ตำแหน่งรัฐมนตรีว่าการทบวงทหารบกได้รับการเสนอชื่อโดยประธานาธิบดีสหรัฐ และลงมติรับรองโดยวุฒิสภาสหรัฐ โดยอยู่ภายใต้สายบังคับบัญชาของรัฐมนตรีว่าการกระทรวงกลาโหมสหรัฐ ตำแหน่งนี้มาแทนที่รัฐมนตรีว่าการกระทรวงสงคราม ในวันที่ 18 กันยายน 1947 เมื่อกระทรวงการสงครามสหรัฐได้ลดฐานะไปเป็นทบวงทหารบกสหรัฐและอยู่ภายใต้กระทรวงกลาโหมสหรัฐ

หน้าที่ความรับผิดชอบ
--------------------

ผู้นำอาวุโสของกองทัพบกสหรัฐ ประกอบด้วยพลเรือนสองคนคือ รัฐมนตรีทบวงทหารบก และปลัดทบวงทหารบก และนายทหารยศพลเอกสองนายคือ เสนาธิการกองทัพบก และรองเสนาธิการทหารบก

รัฐมนตรีว่าการทบวงทหารบก ถือเป็นประธานเจ้าหน้าที่บริหารของทบวงทหารบก เสนาธิการทหารบกมีหน้าที่ขึ้นตรงต่อรัฐมนตรีว่าการทบวงฯ รัฐมนตรีมีหน้าที่เสนอและชี้แจงนโยบายแผนงานรวมไปถึงงบประมาณของกองทัพบกแก่รัฐมนตรีว่าการกระทรวงกลาโหมสหรัฐ เจ้าหน้าที่ฝ่ายอื่นใด และกรรมาธิการร่วมความมั่นคงรัฐสภาสหรัฐ นอกจากนี้ รัฐมนตรีว่าการทบวงทหารบกยังจะต้องสื่อสารไม่ว่าจะเป็น นโยบายกองทัพ แผนการโปรแกรมต่างๆ ความสามารถและขีดจำกัด อีกทั้งความสำเร็จต่างๆต่อสาธารณชน ในกรณีจำเป็น รัฐมนตรีกระทรวงฯ จะประชุมร่วมกับผู้นำอาวุโสของกองทัพเพื่ออภิปรายปัญหา ให้คำแนะนำและขอคำแนะนำ รัฐมนตรีทบวงทหารบกถือเป็นกรรมาธิการจัดซื่อกลาโหมสหรัฐ

รัฐมนตรีมีหน้าที่หลายอย่างภายใต้ประมวลจริยธรรมของผู้พิพากษาทางทหาร รวมถึงอำนาจในการสั่งชุมนุมศาลทหารทั่วไป หน้าที่อื่น ได้แก่ ช่วยในการปฏิบัติงานฝ่ายพลเรือนตามนโยบายของกระทรวง

อ้างอิง
-------

1. ↑   เก็บถาวร 2010-06-07 ที่ เวย์แบ็กแมชชีน, accessed on 2012-01-04.
2. ↑  "SECARM sets goals, timeline for Rapid Capabilities Office: AUSA exclusive". defensenews.com. 3 October 2016. สืบค้นเมื่อ 19 January 2018.[*ลิงก์เสีย*]
3. ↑  "US CODE: Title 10,3013. Secretary of the Army". สืบค้นเมื่อ September 22, 2007.
4. ↑  Bell, William Gardner (1992). ""Kenneth Claiborne Royall"". *Secretaries of War and Secretaries of the Army: Portraits and Biographical Sketches*. United States Army Center of Military History. คลังข้อมูลเก่าเก็บจากแหล่งเดิมเมื่อ 2007-12-14. สืบค้นเมื่อ September 22, 2007.
5. ↑  "Secretary of the Army". คลังข้อมูลเก่าเก็บจากแหล่งเดิมเมื่อ September 21, 2007. สืบค้นเมื่อ September 22, 2007.
**หอมใหญ่** หรือ **หัวหอม** เป็นพืชหัว (bulb) ปลูกได้ในช่วงฤดูหนาว สามารถปลูกได้ในดินทุกชนิดที่มีการระบายน้ำและอากาศดี เจริญได้ดีที่ค่าความเป็นกรด-เบสช่วง 6.0–6.8 อุณหภูมิที่เหมาะสมอยู่ในช่วง 15–24 องศาเซลเซียส และมีความเค็มของดินปานกลาง เป็นพืชล้มลุก ตระกูลเดียวกับหอมแดง ต้นสูงประมาณ 30-40 เซนติเมตร ลำต้นเป็นหัวอยู่ใต้ดิน มีลักษณะกลม มีเปลือกนอกบางๆหุ้มอยู่ เมื่อแห้งจะมีสีน้ำตาลอ่อน ภายในเป็นกาบสีขาวซ้อนกัน ลักษณะของดอกมีสีขาว เป็นช่อ มีดอกย่อยเป็นจำนวนมาก ก้านช่อดอกยาว แทงออกจากลำต้นใต้ดิน 
ช่วงเวลาในการเพาะปลูกและเก็บผลผลิต : ให้ผลผลิต 2 ครั้งใน 1 ปี คือ ช่วงเดือน มกราคม ถึง เมษายน และในช่วงเดือน พฤศจิกายน ถึง กุมภาพันธ์

สรรพคุณ
-------

หอมใหญ่ช่วยลดการอุดตันไขมันในเส้นเลือด ลดคลอเลสเตอรอลในเลือด ช่วยเพิ่มไขมันชนิดดี (HDL: High-density lipoproteins) และช่วยทำหน้าที่ป้องกันโรคหลอดเลือดหัวใจอุดตัน สารกำมะถันในหอมใหญ่ช่วยยับยั้งการก่อตัวของเซลล์มะเร็ง เมื่อตำผสมกับเหล้าเล็กน้อยแล้วนำมาพอก จะลดการอักเสบอาการบวมได้

อ้างอิง
-------

* หนังสืออาหารเป็นยา ทางเลือกที่ไม่ต้องใช้ยา
* หนังสือผักพื้นบ้าน: อาหารที่ไม่ควรมองข้าม
* สุรศักดิ์ ละลอกน้ำ ชรินดา สุขแสนชนานันท์ สมเกียรติ พรพิสุทธิมาศ สุภาภรณ์ ศิริโสภณา สายสุณีย์ ลิ้มชูวงศ์. 2551. การลดความเครียดจากเกลือในรากหอมใหญ่ด้วยกลีเซอรอล บีเทน และโพรลีน[*ลิงก์เสีย*]. Proceedings นเรศวรวิจัย ครั้งที่ 4


1. ↑
2. ↑
**ดีสโตน** (อังกฤษ: Deestone) หรือกลุ่มบริษัทดีสโตน เป็นบริษัทผู้ผลิตยางรถยนต์ของคนไทยรายใหญ่ที่สุดในประเทศโดยส่งออกสินค้าไปยังต่างประเทศมากกว่า 120 ประเทศทั่วโลก ประกอบด้วย 5 โรงงานหลักได้แก่ บริษัท ดีสโตน จำกัด, บริษัท ดีรับเบอร์ จำกัด, บริษัท ดีสโตน อินเตอร์เนชั่นเนล จำกัด, บริษัทสวิซซ์-วัน คอร์ปอเรชั่น จำกัด และบริษัท สยามทรัค เรเดียล จำกัด โดยโรงงานทั้ง 5 แห่งนั้นตั้งอยู่ที่เทศบาลนครอ้อมน้อย จังหวัดสมุทรสาคร และ อำเภอบางเลน จังหวัดนครปฐม

ประวัติ
-------

กลุ่มบริษัทดีสโตนได้ถือกำเนิดขึ้นมาด้วยการมองการณ์ไกลในตลาดอุตสาหกรรมยาง ที่ขณะนั้นมีผู้ประกอบการจากต่างชาติเพียงไม่กี่รายในการผูกขาดตลาดการผลิตยางรถยนต์ในประเทศไทย ดีสโตนจึงได้ถือกำเนิดขึ้นมาด้วยเหตุผลที่ต้องการจะผลิตยางที่มีคุณภาพ ก่อตั้งโดย สุวิทย์ วงศาริยวานิช เมื่อปีพ.ศ. 2520 โดยเริ่มก่อตั้งโรงงานดีสโตน จำกัด เป็นแห่งแรกที่เทศบาลนครอ้อมน้อย โดยผลิตยางผ้าใบรถบรรทุกและยางมอเตอร์ไซด์เป็นหลัก

ปัจจุบันดีสโตนมีผลิตภัณฑ์มากมายเพื่อตอบโจทย์ความต้องการของตลาดต่างๆ เช่น ยางเรเดียลสำหรับรถยนต์ส่วนบุคคล, ยางเรเดียลรถบรรทุก, ยางมอเตอร์ไซด์และจักรยาน, ยางผ้าใบในรถบรรทุก เป็นต้น

การตลาด
-------

ดีสโตนเคยเป็นผู้สนับสนุนทีมฟุตบอลในไทยลีกวันคือทีม นครราชสีมา เอฟซี และทีมจากไทยลีกทูคือทีม นครปฐม ยูไนเต็ด เอฟซี ในฤดูกาล 2016-2017 และในปีพ.ศ. 2558 ดีสโตนได้เป็นผู้สนับสนุนภาพยนตร์ Fast & Furious 7 และ Fast 8 ในปี พ.ศ. 2560 ตามลำดับ

อ้างอิง
-------

1. ↑
2. ↑
3. ↑
**ไอคอม อินคอร์ปอเรเต็ด** (อังกฤษ: Icom Incorporated: Icom Inc. ญี่ปุ่น: アイコム株式会社; โรมาจิ: *Aikomu Kabushiki-gaisha*) เป็นผู้ผลิตในระดับอุตสาหกรรมการผลิตอุปกรณ์รับส่งวิทยุของญี่ปุ่น ก่อตั้งขึ้นเมื่อปี พ.ศ. 2497 โดย โทคุโซ อิโนะอุเอะ (Tokuzo Inoue) เดิมบริษัทใช้ชื่อว่า "อิโนะอุเอะ" ปัจจุบันผลิตภัณฑ์ของบริษัทประกอบไปด้วยอุปกรณ์สำหรับนักวิทยุสมัครเล่น, นักบิน, การใช้งานทางทะเล, การใช้งานเคลื่อนที่ทางบกแบบมืออาชีพ และผู้ที่สนใจเครื่องสแกนวิทยุ

บริษัทมีสำนักงานใหญ่ตั้งอยู่ในนครโอซากะ ประเทศญี่ปุ่น และมีสำนักงานสาขาในสหรัฐ (เคิร์กแลนด์, วอชิงตัน), แคนาดา (เดลตา, บริติชโคลัมเบีย), ออสเตรเลีย (เมลเบิร์น, รัฐวิกทอเรีย), นิวซีแลนด์ (ออกแลนด์), สหราชอาณาจักร (เคนต์, ประเทศอังกฤษ), ฝรั่งเศส (ตูลูซ), เยอรมนี (แบด โซเดน), สเปน (บาร์เซโลนา), และสาธารณรัฐประชาชนจีน (ปักกิ่ง)

โพรโทคอล
--------

### IDAS

IDAS คือการนำโพรโทคอล NXDN มาพัฒนาต่อในรูปแบบของไอคอม สำหรับผลิตภัณฑ์วิทยุสื่อสารสองทางแบบดิจิทัล เพื่อใช้งานทางการค้าเป็นวิทยุเคลื่อนที่ภาคพื้นดินแบบส่วนตัว (Private Land Mobile Radio: PLMR) และระบบการสื่อสารเพื่อความปลอดภัยสาธารณะระดับล่าง โพรโทคอล NXDN เป็นมาตรฐานทางเทคนิคของคอมมอนแอร์อินเตอร์เฟซ (Common Air Interface: CAI) สำหรับการสื่อสารเคลื่อนที่ มันถูกพัฒนาร่วมกันระหว่างไอคอมและเคนวูด คอร์ปอเรชั่น

### D-STAR

บทความหลัก: D-STAR
ระบบวิทยุแบบเปิด D-STAR ที่ได้รับการพัฒนาโดยไอคอมโดยใช้โพรโทคอลวิทยุดิจิทัลที่พัฒนาโดยสมาคมวิทยุสมัครเล่นญี่ปุ่นและได้รับเงินทุนจากกระทรวงไปรษณีย์และโทรคมนาคม ระบบนี้ถูกออกแบบมาเพื่อการสื่อสารด้วยเสียงและข้อมูลชั้นสูงผ่านวิทยุสมัครเล่นโดยใช้มาตรฐานแบบเปิด

ผลิตภัณฑ์
---------

บทความหลัก: รายการเครื่องรับส่งสัญญาณวิทยุสมัครเล่น § ไอคอม
สถานีวิทยุสมัครเล่นที่ประกอบด้วยวิทยุไอคอมสามเครื่อง
ไอคอม ผลิตวิทยุสื่อสารสองทางและเครื่องรับสำหรับการใช้งานทางทะเล, ย่านความถี่อากาศยาน, การใช้งานวิทยุสมัครเล่น, การใช้งานเคลื่อนที่ทางบก และการใช้งานกิจการวิทยุครอบครัว / กิจการวิทยุคมนาคมเคลื่อนที่ทั่วไป วิทยุบางรุ่นที่ผลิตโดยไอคอมสามารถใช้งานร่วมกับระบบทรังก์ของโมโตโรลา และสมาร์ทรังก์

ดูเพิ่ม
-------

* รายชื่อวิทยุ

อ้างอิง
-------

1. ↑  "Company outline". ICOM Inc. สืบค้นเมื่อ November 21, 2018.
2. ↑  dsi.go.th. ""DSI เข้าตรวจค้นร้านค้าจำหน่ายสินค้าละเมิดเครื่องหมายการค้าประเภทวิทยุสื่อสาร ย่านการค้าบ้านหม้อพลาซ่า มูลค่าความเสียหายกว่า 50 ล้านบาท"". *dsi.go.th* (ภาษาอังกฤษ).
3. ↑  "FIS - Suppliers - Company Details". คลังข้อมูลเก่าเก็บจากแหล่งเดิมเมื่อ May 18, 2011.
4. ↑  "About us".
5. 1 2  Vigil, Sam (August 2001). ""Mr. ICOM," Tokuzo Inoue, JA3FA". *CQ Amateur Radio*. CQ Communications, Inc.: 22–26. ISSN 0007-893X.
6. ↑  Progri, Ilir (January 15, 2011). *Geolocation of RF Signals: Principles and Simulations*. Springer Science & Business Media. p. 116. ISBN 978-1-4419-7952-0.
7. ↑  Ford, Steve (2008). *ARRL's VHF Digital Handbook*. American Radio Relay League. p. 41. ISBN 978-0-87259-122-6.
8. ↑  "Land Mobile".

แหล่งข้อมูลอื่น
---------------


วิกิมีเดียคอมมอนส์มีสื่อที่เกี่ยวข้องกับ **ไอคอม อินคอร์ปอเรเต็ด**

* Official global website (ในภาษาอังกฤษ)
* Older Icom info เก็บถาวร กุมภาพันธ์ 9, 2013 ที่ archive.today (ในภาษาอังกฤษ)
* Complete list of all amateur radio rigs produced by Icom

| ฐานข้อมูลการควบคุมรายการหลักฐาน แก้ไขสิ่งนี้ที่วิกิสนเทศ |
| --- |
| นานาชาติ | 
* VIAF

 |
| ประจำชาติ | 
* ญี่ปุ่น

 |
ปราสาทไฮเดิลแบร์ค
มุมมองจากทิศเหนือ
**ปราสาทไฮเดิลแบร์ค** (เยอรมัน: *Heidelberger Schloss*) เป็นปราสาทเก่าในเมืองไฮเดิลแบร์ค ประเทศเยอรมนี เป็นหนึ่งในสิ่งก่อสร้างจากยุคเรอแนซ็องส์ที่สำคัญที่สุดในตอนเหนือของเทือกเขาแอลป์ ไม่ปรากฏหลักฐานว่าปราสาทแห่งนี้สร้างขึ้นเมื่อใด แต่ปราสาทหลังนี้ได้รับการกล่าวถึงครั้งแรกในปีค.ศ. 1214 เมื่อจักรพรรดิฟรีดริชที่ 2 แห่งโรมันอันศักดิ์สิทธิ์ ได้พระราชทานปราสาทหลังนี้ให้แก่ลุดวิจที่ 1 ดยุกแห่งบาวาเรีย ตั้งแต่นั้นมา ปราสาทหลังนี้ก็อยู่ในการครอบครองโดยตระกูลวิทเทลส์บัค จากการที่ปราสาทขนาดนี้มีขนาดใหญ่และตั้งอยู่บนเชิงเขา หน้าปราสาทมีแม่น้ำเนคคาร์ไหลผ่าน ปราสาทหลังนี้จึงเป็นป้อมปราการอย่างดีในการป้องกันข้าศึก

ในศตวรรษที่ 17 ได้เกิดสงครามครั้งใหญ่ขึ้นสองครั้งในทวีปยุโรป คือสงครามสามสิบปีและสงครามเก้าปี ปราสาทแห่งนี้เป็นศูนย์กลางการปกครองของแคว้นพาลาทิเนตที่ต้องเผชิญกับการโจมตีสู้รบหลายครั้งจนปราสาทได้รับความเสียหายอย่างมาก แม้ผู้ปกครองแต่ละคนจะมีการซ่อมแซมแต่ก็ไม่ดำเนินไปอย่างต่อเนื่องเนื่องจากภาวะสงคราม จนกระทั่งเมื่อสงครามสิ้นสุดลงในปี 1697 คาร์ลที่ 3 ฟรีดริช ผู้ปกครองพาลาทิเนตมีความคิดที่จะซ่อมแซมปราสาทหลังนี้ให้เสร็จ แต่ก็ต้องเป็นอันระงับไปเนื่องจากขาดแคลนเงิน 

ในปี 1720 เกิดความขัดแย้งทางนิกายในเมืองไฮเดิลแบร์คขึ้น ทำให้เจ้าชายคาร์ลที่ 3 ฟรีดริช ผู้นับถือคาทอลิกทรงย้ายราชสำนักไปยังเมืองมันน์ไฮม์และสูญเสียสิทธิทั้งหมดในปราสาท เจ้าชายคาร์ลทรงสร้างวังแห่งใหม่ขึ้นที่มันน์ไฮม์ ตั้งแต่นั้นมา ปราสาทแห่งนี้ก็ไม่ค่อยได้รับความสนใจใยดีมากนักและค่อยๆพังทลาย ชาวเมืองมักขึ้นไปเอาอิฐ ไม้ เหล็ก จากปราสาทแห่งนี้ไปสร้างบ้านเรือนของตน รัฐบาลของรัฐบาเดินต้องใช้เวลาร่วมครึ่งศตวรรษเพื่อพิจารณาว่าจะทุบปราสาทหลังนี้ทิ้งดีหรือไม่ จนกระทั่งได้ข้อสรุปในปี 1868 ว่ารัฐบาลจะทำการรักษาและบูรณะปราสาทหลังนี้ การบูรณะปราสาทหลังนี้ได้แล็วเสร็จในปี 1900 โดยใช้เงินบูรณะไปทั้งสิ้น 520,000 มาร์ค การบูรณะทำเฉพาะบางส่วนเท่านั้น ส่วนใหญ่ของปราสาทยังคงเป็นซากปรักหักพัง

การเสด็จประพาสยุโรปครั้งที่ 2
-----------------------------

ในการเสด็จประพาสยุโรปครั้งที่ 2 เมื่อปี 2450 พระบาทสมเด็จพระจุลจอมเกล้าเจ้าอยู่หัว ได้เสด็จทอดพระเนตรปราสาทไฮเดิลแบร์คเมื่อวันที่ 4 มิถุนายน 2450 และได้เสด็จลงไปทอดพระเนตรถังบ่มไวน์ขนาดใหญ่ที่อยู่ในคลังเก็บไวน์ด้านล่างของปราสาท โดยพระองค์ได้กล่าวถึงถังบ่มไวน์ใบนี้ในพระราชหัตถเลขาฉบับที่ 21 ว่า ถังบ่มไวน์ใบนี้มีความจุมากถึง 4,000 แกลลอน

แหล่งข้อมูลอื่น
---------------

 วิกิมีเดียคอมมอนส์มีสื่อเกี่ยวกับ ปราสาทไฮเดิลแบร์ค

* Schloss Heidelberg
* *Hortus Palatinus* by Salomon de Caus 1620 – plans for the gardens (some of which survive today)
* reprinted text of the "Bericht" of Praetorius 1613.
* Audio Tour in Castle of Heidelberg